b'\n_START_ARTICLE_\nChresten W. Reves\n_START_PARAGRAPH_\nChresten William Reves (3. september 1936 p\xc3\xa5 Frederiksberg \xe2\x80\x93 23. april 2007) var en dansk erhvervsleder, der blandt andet var administrerende direkt\xc3\xb8r for Det Berlingske Officin._NEWLINE_Reves kom til medieverdenen som direktionssekret\xc3\xa6r i Den Danske Presses F\xc3\xa6llesindk\xc3\xb8bs-Forening i 1965. Sidenhen blev han direkt\xc3\xb8r for Aalborg Stiftstidende. Her fik Berlingskes bestyrelsesformand Ole Scherfig \xc3\xb8je p\xc3\xa5 ham, og fra 1982 og 15 \xc3\xa5r frem var han husets koncernchef. Reves kom s\xc3\xa5ledes til at spille en n\xc3\xb8glerolle i redningen af bladhuset, og det lykkedes at gennemf\xc3\xb8re en turn-around._NEWLINE_Reves havde adskillige organisatoriske poster inden for avisverdenen, blandt andet som formand for Dagspressens Finansieringsinstitut, men han var ogs\xc3\xa5 formand for bestyrelsen for Fysioterapiskolen, ligesom han sad i det af statsministeren nedsatte medieudvalg fra 1994 til 1996. Han var Ridder af 1. grad af Dannebrogordenen._NEWLINE_Han d\xc3\xb8de efter flere \xc3\xa5rs sygdom.'